Só lyk begunstigdes van Covid-19-hulpfonds vir toerisme(Foto: Love South Africa/Facebook) Amper die helfte van die 4 000 klein, mediumgrootte en mikro-ondernemings (KMMO’s) in die toerismebedryf wat gebaat het by die regering se Covid-19-hulpfonds, is volkome in swart besit. Dít volgens besonderhede oor die begunstigdes wat die departement van toerisme Dinsdag bekendgemaak het. Die departement se gebruik van ras as kriteria in die toekenning van ŉ R200 miljoen-hulpfonds aan kleinsakeondernemings wat deur die afsondering benadeel is, is skerp gekritiseer. Die DA, AfriForum en Solidariteit het onderskeidelik die departement hieroor hof toe gesleep, maar die hof het telkemale in die departement se guns beslis. Volgens data wat deur die departement bekendgestel is, is 47,55% van ondernemings wat geld ontvang het op Swart Ekonomiese Bemagtigingsvlak 1, wat beteken dat hulle ten volle in swart besit is. Meer as ŉ derde (35%) van begunstigdes is egter op SEB-vlak 4, wat beteken dat dié ondernemings moontlik deur wit Suid-Afrikaners besit word. Een uit elke tien ondernemings wat finansiële hulp vanaf die regering gekry het, het glad nie aan die vereistes van SEB voldoen nie. Altesaam 7 288 ondernemings het aansoek gedoen om finansiële bystand, wat beteken dat amper die helfte van behoeftiges se aansoeke afgekeur is. Volgens data wat die departement bekendgestel het, is die grootste groep begunstigdes (1 900) ondernemings wat akkommodasie aan toeriste bied. Ongeveer 600 toeroperateurs het finansiële hulp vanaf die regering gekry en 400 begunstigdes van die fonds is reisagente. Die meeste begunstigdes is in Gauteng (1 017), die Wes-Kaap (967) en KwaZulu-Natal (607) geleë.